Kaasatud isikud nimekirja alusel	

	Meie: kuupäev digiallkirjas nr 9-1.3/1867-1

Detailplaneeringu avaliku väljapaneku teade

Austatud planeeringu menetlusse kaasatud isik

Informeerime Teid, Valga Vallavolikogu 18.06.2025 otsusega nr 140 võeti vastu ja suunati avalikule väljapanekule Valga linna Pikk tn 1 maaüksuse ja selle lähiala detailplaneeringu. Avalik väljapanek korraldatakse ajavahemikul 07.07-05.08.2025. Avalikule väljapanekule suunatud detailplaneeringu materjalidega on võimalik tutvuda Valga Vallavalitsuse esimese korruse stendil ja Valga valla veebilehel https://www.valga.ee/et/detailplaneeringud. 

Valga linna Pikk tn 1 maaüksuse ja selle lähiala detailplaneeringu eesmärk on kavandada Räni oja kaldale, Pikk tn 1 maaüksusele funktsionaalne ja kaasaegsetele nõudmistele vastav Circel K teenindusjaama uus teenindushoone ja teeninduseks vajalikud rajatised. Planeeringuala suurus on ligikaudu 0,4 ha. Planeeringuala asub Valga linna Pika ja Tartu tänava ringristmiku kõrval. Planeeringualasse on hõlmatud Pikk tn 1 maaüksus (katastriüksuse tunnus 85401:011:0060) terviklikult ja Räni org 3 maaüksus (katastriüksuse tunnus 85501:001:0884) osaliselt. 

Pikk tn 1 krundi hoonestusala piires võib püstitada ühe tankla teenindushoone ja selle teenindamiseks vajalikke rajatisi. Ehitatav hoone peab olema igast küljest esteetiline ja vaadeldav. Fassaadid peavad olema mitmekesised ning linnaruumi ilmestavad, vältida tuleb tumma seina. Hoone fassaadile kinnitatavad tehnorajatised peavad olema varjatud või paigaldatud katusele või Räni oja poolsele küljele. Päikesepaneelide paigaldamine on lubatud katusele. Välisviimistluses kasutada kvaliteetseid materjale, imiteerivate materjalide kasutamine on keelatud. Ehitatav hoone ja rajatised peavad looma ühtse stiiliga keskkonna. Räni org 3 krundile hoonestusala ei määrata. Krundi kasutamise sihtotstarbeks määratakse tee ja tänava maa-ala, mille kaudu on lahendatud teine juurdepääs Pikk tn 1 krundile Pikalt tänavalt. Tartu tänava juurdepääs säilitatakse olemasoleval kujul.

Koostatud detailplaneeringu sisaldab Valga linna üldplaneeringu muutmise ettepanekut, mis puudutab Räni oja ehituskeeluvööndi vähendamist. Valga linna üldplaneeringuga on planeeringuala piirkonda kavandatud ärimaa juhtfunktsiooniga maakasutus, mis piirneb kahest küljest intensiivse liiklusega põhitänavaga (Tartu tänav ja Pikk tänav) ja teiselt poolt rohealaga (üldplaneeringus üldmaa juhtfunktsioon). Üldplaneeringu järgi on Räni oja ja Pedeli oja koos luhaga osa Valga linna rohevõrgustikust. Vastavalt looduskaitseseadusele on kuni 25 ruutkilomeetri suuruse valgalaga oja ehituskeeluvööndi laiuseks 25 m. Käesoleva detailplaneeringuga tehakse ettepanek vähendada Räni oja ehituskeeluvööndit 10 meetrini, et jätkata olemasolevat äritegevust Pikk tn 1 krundil.

Planeerimismenetlus on avalik. Igaühel on õigus osaleda planeerimismenetluses, olla menetlusse kaasatud ja avaldada koostatava planeeringu kohta arvamust. Oma arvamuse saab esitada Valga Vallavalitsuse e-postile valga@valga.ee või postiaadressile Puiestee tn 8, Valga linn, Valga vald, 68203 Valgamaa.

Lugupidamisega

/allkirjastatud digitaalselt/

Monika Rogenbaum
vallavanem

Lenna Hingla, 
5860 1234, lenna.hingla@valga.ee